Mark Madsen

Mark Overgaard Madsen (s. 23. syyskuuta 1984 Nykøbing Falster) on tanskalainen kreikkalais-roomalaisen tyylin painija ja olympiamitalisti. Lopetettuaan painiuransa vuonna 2018 hän on keskittynyt vapaaotteluun. 

Pääasiassa 74–75 kilogramman painoluokissa kilpaillut Madsen saavutti olympiahopeaa Rio de Janeirossa 2016. Olympiamitali painissa oli Tanskalle ensimmäinen sitten Henrik Hansenin vuoden 1948 pronssin. Lontoon kesäolympialaisissa 2012 Madsen sijoittui viidenneksi ja Pekingin kesäolympialaisissa 2008 19:nneksi. MM-kilpailuista Madsen on saavuttanut neljä hopeamitalia ja yhden pronssin, ja EM-kilpailuista hänellä on yksi pronssimitali. Hänen valmentajanaan on toiminut Suomessa syntynyt kilpauransa päättänyt painija Håkan Nyblom.

Madsen teki vapaaotteludebyyttinsä jo painiuransa aikana syyskuussa 2013. Vuodesta 2018 hän on keskittynyt lajiin täysipainoisesti. Voitettuaan kahdeksan ensimmäistä otteluaan pienemmissä organisaatioissa, viisi niistä ennen täyttä aikaa, Madsen teki sopimuksen yhdysvaltalaisen UFC:n kanssa. Hän kohtasi ensimmäisessä UFC-ottelussaan syyskuussa 2019 italialaisen Danilo Belluardon kevytsarjassa. Madsen voitti ottelun ensimmäisen erän teknisellä tyrmäyksellä.

Lähteet 
 Mark O. Madsen Bio, Stats and Results  Olympics at Sports-Reference.com 
 Madsen, Mark Overgaard (DEN) International Wrestling Database

Viitteet 

Tanskalaiset kreikkalais-roomalaisen tyylin painijat
Tanskalaiset olympiamitalistit
Tanskalaiset vapaaottelijat
Vuonna 1984 syntyneet
Elävät henkilöt